Folketing
2001-05-03

Jamen jeg kvitterer da for, hvis Enhedslisten en enkelt gang, og jeg siger en enkelt gang, har kritiseret palæstinenserne og de her fuldstændig urimelige rettergange, som de har stået for. Det kvitterer jeg for. Men jeg konstaterer bare, at vi meget sjældent, meget, meget sjældent hører Enhedslisten kritisere den palæstinensiske side i debatten. De har ikke stillet forslag i Folketinget, der kritiserer den palæstinensiske side. Det, vi gør i dag, er, at vi tager stilling til associeringsaftalen med Israel, og der er det, at Enhedslisten er ensidig. Det er Enhedslisten, der kun fremsætter forslag mod den ene part i Folketinget, og det er trods alt det, vi diskuterer i dag. Så med hensyn til Dansk Folkepartis holdning til tilbagetagelse af flygtninge: Vi ønsker da selvfølgelig, at de flygtninge af palæstinensisk observans, der er i Danmark, statsløse palæstinensere, der skal tilbagesendes, at de selvfølgelig skal tilbagesendes til det område. Men det, hele striden står om, er jo ikke, at de flygtninge skal tilbagesendes til Israel, for det er jo Israel, der var under angreb i sin tid og føler deres sikkerhed truet, fordi alle de arabiske nationer, da Israel blev oprettet, angreb Israel, og derfor er det en situation, som slet ikke kan sammenlignes, for det er til Palæstina, at Dansk Folkeparti ønsker at sende de flygtninge tilbage til, og det tror jeg også Enhedslisten udmærket godt ved.